Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Д.Б. од Прилеп, поднесена против Агенцијата за катастар на недвижности на 20.03.2024 година го донесе следното

**Р Е Ш Е Н И Е**

Жалбата од Д.Б. од Прилеп, поднесена против Агенцијата за катастар на недвижности, заведена во архивата на Агенцијата за заштита на правото на слободен пристап до информациите од јавен карактер под бр.08-48 на 05.03.2024 година **СЕ ОТФРЛА како недопуштена**.

**О Б Р А З Л О Ж Е Н И Е**

Дафина Богеска од Прилеп, како што е наведено во Жалбата, на 13.02.2024 година поднелa Барање за пристап до информации од јавен карактер до Агенцијата за катастар на недвижности, со кое побаралa електронски да и се достави одговор на следните **прашања**:

“1. Дали надземните и подземната инфраструктурни објекти се означуваат на ист имотен лист или на посебни имотни листови?

2. Дали може на ист имотен лист да бидат запишани и подземни и надземни инфраструктурни објекти?

3. Со која шифра – ознака во имотниот лист се означува подземен бакарен кабел?

4. Со Која шифра – ознака во имотниот лист се означува надземен бетонски столб за телекомуникации?

5. Што е потребно за издавање на имотен лист за надземен бетонски столб за телекомуникации?

6. Што е потребно за издавање на имотен лист за подземен бакарен кабел?

7. Дали за издавање на имотен лист на надземен бетонски столб за телекомуникации е потребно земјиштето на кое е поставен столбот да биди во сопственост на сопственикот на објектот?

8. На што се однесува имотниот лист за инфраструктурни објекти бр.1425?

9. Дали имотниот лист бр. 1425 за инфраструктурни објекти се однесува за подземен бакарен кабел или за надземен бетонски столб за телекомуникации?

10. Дали постојат различни шифри-ознаки за означување на подземни и надземни инфраструктурни објекти?

11. Дали инфраструктурните објекти во имотниот лист се запишуваат и означуваат согласно шифрите- ознаките во Правилникот за катастарски планови и планови на инфраструктурни објекти ?

12. Што означува префиксот ЕКИЕКМС4 во имотниот лист за инфраструктурни објекти бр.1425?

13. Со кој префикс се обележува инфраструктурен објект - бетонски столб за телекомуникации во имотен лист?

14. Дали поставениот бетонски телекомуникациски столб на КП 20899/1 и КП 20899/2 на улица Јонче Крстечанец бр. 51 Прилеп е легално поставен и поседува имотен лист или истиот е ДИВОГРАДБА.

15. Што значи терминот Дивоградба?

16. Дали под дивоградба се сметаат објекти кои не поседуваат имотен лист и не се запишани во јавна книга?

17. Дали доколку бетонски телекомуникациски столб за кој не е формиран имотен лист претставува дивоградба? “.

Имателот на информации постапувајќи по наведеното барање до Барателот доставил Одговор на барање бр.0312-3367/2 од 29.02.2024 година, во кој е наведува: “На 13. Февруари го добивме вашето барање за пристап до информации од јавен карактер, каде имате наведено серија од **17 прашања**. За информациите кои ги барате, Ве упатуваме да погледнете на веб страницата на Агенцијата за катастар на недвижности во делот “Регулатива“ каде може да ги најдете Законите и Правилниците кои содржат голем дел од бараните податоци. Исто така, податоците кои ги создава и поседува Агенцијата за катастар на недвижности се јавно достапни на веб страницата: katastar.gov.mk и ossp.katastar.gov.mk/OSSP/ Тука, може да пребарувате и имотни листови и да ги добиете податоците кои Ви се потребни“.

Незадоволен од добиениот Одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-48 на 05.03.2024 година.

Агенцијата, преку е-маил заведен под бр.08-48 од 05.03.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 26.02.2024 година, Имателот на информации наместо произнесување по Жалба до Агенцијата преку електронска пошта го достави Решението бр.0312-3367/4 од 02.03.2024 година со кое Барањето за пристап до информации од јавен карактер на Барателот се уважува. Во Решението е наведено: “...Постапувајќи по наведеното барање и увид во содржината на истото, Ве известувам дека дел од бараните информации може да ги најдете на веб страната на Агенција за катстар на недвижности, [www.katastar.gov.mk](http://www.katastar.gov.mk) , во делот Регулатива, под Правилници, Правилник за премер на недвижности, а во врска со информација за термините поврзани со дивоградби ве упатувам на Законот за постапување со бесправно изградени објекти. Во врска со информациите кои се однесуваат на податоци од наведениот имотен лист број 1425, Ве известуваме дека согласно Законот за катастар на недвижности ... за користење и увид на податоците од Геодетско-катастарскиот информационен систем се плаќа надоместок, освен кога податоците се издаваат на судовите, јавните обвинителства, Државното правобранителство на Република Северна Македонија и министерствата, за постапките што ги водат, како и на други субјекти во случаи утврдени со закон. Висината на надоместокот за користење и увид во податоците е утврдена во Тарифникот за висина на надоместок за користење и увид на податоците од геодетско катастарскиот информационен систем, како и за издавање на овластување на изработка на картографски производи и за висината на надоместокот за издавање на согласност за ставање во употреба на картографскиот производ. Со оглед на горенаведеното, потребно е до Агенцијата за катстар на недвижности да поднесете барање за користење и увид на податоците од катастарот на недвижности, со доказ платен надоместок согласно Тарифникот и во истото да ги наведете бараните информации за да би можело да се изврши бараното пребарување и доставување на податоци“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја отфрли како недозволена**, поради следното:

Агенцијата утврди дека Барањето поднесено до Агенцијата за катастар на недвижности не претставува барање за пристап до информации од јавен карактер, туку барање од личен интерес со кое се бара толкување на законски одредби, односно барање од надлежност на Агенцијата за катастар на недвижности.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

Агенцијата му укажува на Барателот на информации дека по поднесените **прашања** Имателот на информации не е должен да толкува законски одредби, што во конкретниот случај се бара со бараната информација.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“.

Имателот на информации не е должен да создава нова информација, или да презема дополнителни дејства од своја надлежност, за да го задоволи Барателот во однос на неговото поднесено Барање на информации за слободен пристап до информации од јавен карактер.

Агенцијата утврди дека во случајов Агенцијата за катастар на недвижности со донесеното Решение бр.0312-3367/4 од 02.03.2024 година, утврдила дека дел од бараните информации претставуваат податоци до кои пристапот подлежи на стандардна процедура односно треба да се наплати со соодветен надоместок утврден со Тарифникот на Агенцијата за катастар на недвижности, за што всушност Имателот побарал од Барателот на информации да изврши уплата за истото.

Агенцијата смета дека Барателот на информации, свесно избегнува да поднесе стандардизирано Барање од надлежност на Агенцијата за катастар на недвижности за бараната информација да уплати сума согласно законски утврден Тарифник за административна такса, надоместоци и услуги што ги врши Агенцијата за катастар на недвижности.

Агенцијата на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично.

Законот за слободен пристап нема за цел преку поднесување на барање за пристап до информации од јавен карактер, барателите на информации да остваруваат лични, приватни или индивидуални права или како странки да обезбедуваат докази за водење на судски постапки, дополнително да бараат и предлагаат преземање на управни дејствија и донесување на потврди, извештаи и/или други акти, за кои се во тек, или врз основа на бараните податоци ќе бидат поведени постапки пред надлежните судови, каде што барателот за пристап до информации од јавен карактер е една од странките во спорот.

Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. ќе се помогне да се разбере прашањето за кое се креира јавна политика или се води парламентарна дебата и 7. ќе се овозможи еднаков третман на секој граѓанин пред законите“. Законската дефиниција на “јавниот интерес“значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**